केटीएम की डिजाइन को समझना बेहद मुश्किल नहीं होता क्योंकि इस मोटरसाइकिल में उसी डिजाइन भाषा को फॉलो किया जाता है जिसमें स्पोर्टी अंदाज होता है। इस मोटरसाइकिल को देखकर बिना कोई नाम पढ़े कोई भी बता देगा कि यह केटीएम की मोटरसाइकिल है। इसमें दी गई ढेर सारी लाइनों और इसके तेज धारदार डिजाइन को देखकर ऐसा लगता है जैसे यह किसी हॉलीवुड फिल्म में अपना ऑडिशन देने जा रही हो। लेकिन सबसे ज्यादा मजा आता है इसके एलईडी हेडलैंप को देखने में। डे टाइम रनिंग हेडलैंप दो भागों में विभाजित है। इसके हेडलाइट को जितना मुझे केटीएम की डिजाइन टीम ने समझाया वह सब लिखने बैठूं तो उस एक आलेख आराम से बन जाएगा। इसके अलावा इस मोटरसाइकिल को और ज्यादा मजेदार बनाता है इसका टीएफटी कलर इंस्‍ट्रूमेंट डिस्‍प्ले। इसमें आप अपने स्मार्टफोन को ठीक वैसे ही कनेक्ट कर सकते हो जैसे आप अपनी कार में करते हो। इसका ईंधन टैंक पूरी तरह से नए रूप में डिजाइन किया गया है अब यह स्‍टील से बनाया गया है और इसकी ईंधन की क्षमता पुरानी मोटरसाइकिल की तुलना में 3.5 लीटर बढ़कर 13.5 लीटर की हो गई है। अब इसका ईंधन टैंक ज्यादा वर्टिकल और आगे की ओर उठा हुआ है इस वजह से राइडर को इसे चलाने में और आराम मिलता है।